b'\n_START_ARTICLE_\nLiudas Gedgaudas\n_START_PARAGRAPH_\nLiudas Gedgaudas (1911 m. lapkri\xc4\x8dio 13 d. \xc5\xa0iluvoje, Raseini\xc5\xb3 r. \xe2\x80\x93 1990 m. kovo 28 d. Palangoje), vargonininkas, chorvedys, muzikos mokytojas.\n_START_SECTION_\nBiografija\n_START_PARAGRAPH_\nPas vietos vargoninink\xc4\x85 N. M\xc5\xabrel\xc4\xaf i\xc5\xa1mok\xc4\x99s vargonuoti, kur\xc4\xaf laik\xc4\x85 dirbo jo pad\xc4\x97j\xc4\x97ju. V\xc4\x97liau lank\xc4\x97 J. Naujalio vargoninink\xc5\xb3 kursus Kaune. 1932 m. savaranki\xc5\xa1kai vargonininkavo \xc5\xa0iluvoje, 1933 m. Juozapavoje, paskui Raud\xc4\x97nuose (\xc5\xa0iauli\xc5\xb3 r.), nuo 1938 m. Lieplaukyje (Kelm\xc4\x97s r.). 1941 m. persik\xc4\x97l\xc4\x99s \xc4\xaf Rietav\xc4\x85 (Plung\xc4\x97s r.), vargonininkavo, mokytojavo vidurin\xc4\x97je mokykloje ir vadovavo chorams. Su ba\xc5\xbenytiniu choru pastat\xc4\x97 M. Petrausko operet\xc4\x99 \xe2\x80\x9eConsilium facultatis"._NEWLINE_Nuo 1950 m. vienus metus muzik\xc4\x85 ir dainavim\xc4\x85 d\xc4\x97st\xc4\x97 Laukuvos vidurin\xc4\x97je mokykloje. Gr\xc4\xaf\xc5\xbe\xc4\x99s \xc4\xaf Rietav\xc4\x85, daug met\xc5\xb3 vadovavo kult\xc5\xabros nam\xc5\xb3 mi\xc5\xa1riajam chorui, d\xc4\x97st\xc4\x97 muzik\xc4\x85 ir dainavim\xc4\x85 vidurin\xc4\x97je mokykloje, vadovavo moksleivi\xc5\xb3 chorams ir vokaliniams ansambliams. Pokario metais buvo ir pirmasis choro vadovas Rietavo \xc5\xbeem\xc4\x97s \xc5\xabkio technikume. \xc4\x8cia suorganizavo 50-55 mergin\xc5\xb3 ir vaikin\xc5\xb3 chor\xc4\x85, da\xc5\xbenai pasirodydavo koncertuose, prizines vietas laim\xc4\x97davo chor\xc5\xb3 ap\xc5\xbei\xc5\xabrose, dalyvavo 1955 ir 1960 m. respublikin\xc4\x97se dain\xc5\xb3 \xc5\xa1vent\xc4\x97se. 1957 m. I respublikiniam jaunimo festivaliui L. Gedgaudas pareng\xc4\x97 80 dalyvi\xc5\xb3 kult\xc5\xabros nam\xc5\xb3 ir technikumo jungtin\xc4\xaf mi\xc5\xa1r\xc5\xb3j\xc4\xaf chor\xc4\x85. Suaugusi\xc5\xb3j\xc5\xb3 ir moksleivi\xc5\xb3 chorai dalyvaudavo ir rajonin\xc4\x97se dain\xc5\xb3 \xc5\xa1vent\xc4\x97se bei festivaliuose. Buvo \xc5\xa1i\xc5\xb3 \xc5\xa1ven\xc4\x8di\xc5\xb3 dirigentas. 1982 m. apsigyveno Palangoje ir iki mirties dalyvavo \xe2\x80\x9eSenoli\xc5\xb3" ansamblyje.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'